SET ปิดเช้าลบกว่า 6 จุด หลังปัจจัยในประเทศไม่เอื้อ บ่ายคาดแกว่งแดนลบ
SET ปิดเช้าลบ 6.30 จุด หรือ 0.42% มาที่ 1,490.11 จุด มูลค่าซื้อขายที่ 14,412.29 ล้านบาท บ่ายคาดตลาดจะซบเซา และเคลื่อนไหวอยู่ในแดนลบ แนวรับ 1,480 จุด แนวต้าน 1,500 และ 1,510 จุด
27 มี.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (27 มี.ค.) ลบ 6.30 จุด หรือ 0.42% มาที่ 1,490.11 จุด สูงสุดที่ 1,496.02 จุด ต่ำสุดที่ 1,488.03 จุด มูลค่าซื้อขายที่ 14,412.29 ล้านบาท
นางสาวธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยช่วงเช้าแกว่งตัวในแดนลบ หลังจากที่ดัชนีหลุดระดับ 1,500 จุดลงมา และปรับตัวลงไปทำระดับต่ำสุดของวันนี้ที่บริเวณ 1,488 จุด โดยตลาดยังไม่มีปัจจัยใหม่เข้ามาเพิ่มเติมในช่วงนี้
อย่างไรก็ตาม ตลาดกังวลถึงสถานการณ์ในเยเมนที่ผลักดันให้ราคาน้ำมันปรับตัวสูงขึ้นแต่มองว่าจะส่งผลกระทบแค่ช่วงสั้นเท่านั้น ขณะที่ภาพรวมของปริมาณน้ำมันในตลาดโลกยังมีปริมาณที่มากพอสมควร จึงทำให้ราคาหุ้นในกลุ่มพลังงานไม่ได้รับผลกระทบจากราคาน้ำมันดิบที่ปรับตัวเพิ่มขึ้นในช่วงนี้
อีกทั้งตลาดยังมีความกังวลจากปัจจัยภายในประเทศ เนื่องจากหลายหน่วยงานมีการปรับประมาณการอัตราการเติบโตทางเศรษฐกิจของไทย หลังในช่วงไตรมาสแรกปีนี้ และการใช้จ่ายของภาครัฐฯ ยังไม่ค่อยมีออกมามากเท่าที่ควร โดยตลาดยังมีความคาดหวังว่าภาครัฐจะมีการใช้จ่ายมากขึ้นในช่วงไตรมาส 2/58
แนวโน้มการลงทุนบ่ายนี้ คาดว่าตลาดจะซบเซาหลังจากที่ดัชนีไม่สามารถยืนเหนือ 1,500 จุดได้ และน่าจะเคลื่อนไหวอยู่ในแดนลบต่อไป โดยมองแนวรับบริเวณ 1,480 จุด และแนวต้านที่ระดับ 1,500 และ 1,510 จุด